Document ID: 32004R2076

KOMISJONI MÄÄRUS (EÜ) nr 2076/2004,
3. detsember 2004,
millega esmakordselt kohandatakse väetisi käsitleva Euroopa Parlamendi ja nõukogu määruse (EÜ) nr 2003/2003 I lisa (EDDHSA ja kolmekordne superfosfaat)
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 13. oktoobri 2003. aasta määrust (EÜ) nr 2003/2003 väetiste kohta, (1) eriti selle artikli 31 lõikeid 1 ja 3,
ning arvestades järgmist:
(1)
Määruse (EÜ) nr 2003/2003 artiklis 3 on sätestatud, et märget “EÜ VÄETIS” võidakse kasutada väetiste puhul, mis kuuluvad kõnealuse määruse I lisas loetletud väetiseliikidesse ja vastavad kõnealuse määruse nõuetele.
(2)
Määruse (EÜ) nr 2003/2003 I lisa tabelis A.2 loetletud fosforväetiste hulgas on kolmekordne superfosfaat (KSF) ning üks selle märgistamiskriteerium on järgmine: “fosfor väljendatakse neutraalses ammooniumtsitraadis lahustuva P2O5-na, vähemalt 93 % deklareeritud P2O5-sisaldusest peab olema vees lahustuv”.
(3)
KSF on agronoomiliselt seda tõhusam, mida suurem on selle lahustuvus vees. Minevikus olid Euroopa mullad üldiselt fosforivaesed ning vees lahustuvuse suur alammäär 93 % oli põhjendatud, et seda puudujääki parandada.
(4)
Tänaseks on olukord muutunud selles suhtes, et paljud mullad ei ole enam fosforivaesed, ning kuigi on mullastikuolusid või kultuure, mille puhul on jätkuvalt soovitav minimaalselt 93 % lahustuvus vees, on paljude Euroopa muldade ja kultuuride jaoks sama tõhus minimaalselt 85 % lahustuvus vees.
(5)
Sellepärast tuleks KSF kasutajatel lubada vastavalt kohalikest muldadest ja kultuuridest tulenevatele nõuetele valida, kas kasutada sellist KSFi, mille lahustuvus vees on 85 %, või sellist, mille lahustuvus vees on suurem. Kolmekordset superfosfaati käsitlevat rida määruse (EÜ) nr 2003/2003 I lisa tabelis A.2 tuleks sellele vastavalt muuta.
(6)
EDDHSA naatriumisoola ja selle kondensatsioonisaadusi (EDDHSA) on 15 aastat kasutatud kui orgaanilist kelaadimoodustajat mikrotoitainete jaoks, eriti Hispaanias, Prantsusmaal ja Itaalias. Kogemused näitavad, et see on tõhus väetisaine, mis ei ole ohtlik keskkonnale.
(7)
Eriti kasutatakse EDDHSAga kelaaditud rauda rauapuuduse vastu ja rauakloroosi raviks. Seda soovitatakse paljudele eri taimeliikidele, ennekõike viljapuudele nagu tsitrused, aprikoosipuu, avokaado, ploomipuu ja virsikupuu; samuti kasutatakse seda viinapuude, väikepõõsaste ja maasikate jaoks.
(8)
Rauakloroosist ja selle sümptomitest vabanemine tagab rohelise lehestiku ning puuviljade korraliku kasvu ja arengu enne saagikoristust.
(9)
Mis puudutab mõju mullale ja keskkonnale, siis teeb EDDHSA mullas läbi keemilise lagunemisprotsessi, mis on küll suhteliselt aeglane, kuid ei tekita ohtlikke aineid. Samuti ei tekita see mullas soolsuseprobleeme.
(10)
Sellepärast tuleks EDDHSA lisada mikrotoitainete suhtes lubatud orgaaniliste kelaadimoodustajate loetellu määruse (EÜ) nr 2003/2003 I lisas.
(11)
Seepärast tuleks määrust (EÜ) nr 2003/2003 vastavalt muuta.
(12)
Käesolevas määruses sätestatud meetmed on kooskõlas määruse (EÜ) nr 2003/2003 artikliga 32 asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2003/2003 I lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. detsember 2004

Labels: 7
3
15
6